b'\n_START_ARTICLE_\nPakilanpuisto\n_START_PARAGRAPH_\nPakilanpuisto (ruots. Baggb\xc3\xb6leparken) on Helsingin Pakilassa sijaitseva kaikkiaan noin kymmenen hehtaarin kokoinen puisto. Puistoalue ulottuu runsaat sata metri\xc3\xa4 leve\xc3\xa4n\xc3\xa4 nauhana Keh\xc3\xa4 I:n pohjoispuolella Niittyluhdantielt\xc3\xa4 it\xc3\xa4\xc3\xa4n Sysimiehentielle. Puistoon kuuluva Pakilanpuiston korpi on luokiteltu huomattavan arvokkaaksi alueeksi._NEWLINE_Puiston nimeksi ehdotettiin Pakilanpuisto 18. kes\xc3\xa4kuuta 1959. Nimi vahvistettiin 4. huhtikuuta 1979._NEWLINE_Pakilanpuiston korpi on huomattavan rehev\xc3\xa4 alue, jossa kasvaa Helsingiss\xc3\xa4 alueellisesti uhanalaiset lajit harajuuri ja mesimarja sek\xc3\xa4 monenlaisia muita puita ja kasveja, muun muassa kuusi, hieskoivu, haapa, tervalepp\xc3\xa4, harmaalepp\xc3\xa4, tuomi, vaahtera, virpapaju, mustaherukka, korpipaatsama, punakoiso, suo-orvokki, ojaleinikki, kurjenjalka, korpikaisla, r\xc3\xb6nsyr\xc3\xb6lli, pallosara, korpikastikka, isoalvejuuri, hiirenporras, suohorsma ja isotalvikki._NEWLINE_Pakilanpuiston ymp\xc3\xa4rist\xc3\xb6ss\xc3\xa4 sijaitsevat muun muassa Hyv\xc3\xa4n Paimenen kirkko, Pakilan ala-aste ja Pakilan yl\xc3\xa4aste.'